Zagreb, 3. prosinca 2018.g.

**Z A P I S N I K**

**o izjavi dužnosnika Zdravka Marića, ministra financija**

**u predmetu P-188/16**

Pozorno sam slušao uvodno izlaganje uvažene članice Povjerenstva. Mogu samo kratko prokomentirati da u nemalom broju citiranja i tumačenja iskaza pojedinih sudionika svih ovih sastanaka sam poprilično ostao zatečen. Ostavit ću samom sebi na raspravu i razmišljanje zašto je netko na taj način i tako iznosio određene informacije koje su lako provjerljive a dobrim dijelom nisu na snazi i nisu istinite, poglavito ova koja se tiče mene kao operativnog kontakta radne skupine.

U daljnjem dijelu iskaza očitujem se na način kako se navodi u pisanom iskazu kojeg dostavljam u spis.

**Konstatira se kako je pisana Izjava dužnosnika zaprimljena u spis predmeta P-188/16, pod ulaznim brojem 711-U-3485-P-188-16/18-71-2.**

Na poseban upit člana povjerenstva Davorina Ivanjeka jesam li na sastanku 26. veljače 2017.g., na postavljeno pitanje vezano uz mogućnost kreditiranja od strane HBOR-a odgovorio kako HBOR trenutno nije preizložen prema koncernu Agrokor i, ukoliko jesam, na temelju kojih sam podataka dao odgovor, odgovaram kako što se tiče izloženosti ne mogu se u ovom trenutku sjetiti na koji točno način sam formulirao taj dio, ali poznavajući prirodu stvari, jer je to između ostalog bio i predmet odobravanja kod zadnjeg kreditiranja, da izloženost nije na razini maksimalno dozvoljene sukladno zakonima i regulama Republike Hrvatske. Kod obrazlaganja upita vezano za potencijslne kredite HBOR-u prije svega sam stavio naglasak na elemente tržišnog natjecanja i osiguranje adekvatnim mjerama osiguranja, odnosno kolaterale.

Na poseban upit člana povjerenstva Davorina Ivanjeka zbog čega sam se u navedenim situacijama u HBOR-u 2016.g. izuzimao i zbog čega sam se kasnije deklarirao da ću se izuzimati od nekih pitanja vezano uz Agrokor odgovaram kako sam i u ovom iskazu ponovio vlastiti stav, koji nije samo moje osobno tumačenje zakona nego je između ostaloga bilo rečeno i od strane bivših voditelja Povjerenstva, a što sam citirao u svom očitovanju na pokretanje postupka da moj angažman u privatnom sektoru u koncernu Agrokor znači da bi se trebao izuzimati od bilo kakvih odluka koje su u mojoj ingerenciji, a u mojoj ingerenciji kao ministra financija su i pitanja poreza ali isto tako i funkcija u HBOR-u. Ja ću još jednom ponoviti da je HBOR dugogodišnja institucija koja ima svoje stručne službe, ima upravu i ima nadzorni odbor. U nadzornom odboru sjedi 6 ministara, a ja sam kao ministar financija samo prvi među jednakima. Uvijek sam se vodio načelima bankarske prakse, a u tom konkretnom slučaju sam se izuzeo ne samo iz odlučivanja nego i iz rasprave o kreditima.

Na osvrt članice Povjerenstva Tatijane Vučetić u vezi instituta izuzimanja navodim da bi kratko podsjetio što je bilo navedeno u mom prvom očitovanju, a to je između ostalog i citat intervjua uvažene bivše predsjednice Povjerenstva gdje se baš na ovu temu govori na koji način i kako bih trebao postupati. Tim načelima i tim principima sam se dobrim dijelom i držao. Niti jedan od sastanaka nisam ja sazivao, samo sam se odazivao na pozive. Na svakom od tih sastanaka samo sam se uključivao u raspravu kad mi je bio postavljen upit. Niti jednu stvar nisam ja inicirao. Što se tiče dijela o pitanju imenovanja nekih osoba, u svim ovim iskazima zanemarena je jedna činjenica, a to je da mi govorimo o ranoj, inicijalnoj fazi razgovora kada je zapravo trebalo utvrditi činjenično stanje i proanalizirati javno dostupne podatke o stanju koncerna Agrokor i meni je bilo pitanje imam li je nekoga za predložiti ili poznajem li nekoga tko bi bio neovisan i nepristran, ponovit ću još jedanput, za analizu postojećeg stanja i analizu javno dostupnih informacija. Temeljm toga, ja sam napravio prijedlog, ali odluka nije bila moja, odluka je na kraju došena ipak na određeni način skupno. Što se tiče mog angažmana u Agrokoru ja sam o tome izvijestio i Povjerenstvo, jer je od mene bilo zatražen ugovor o sporazumnom raskidu, iz kojeg je bilo vidljivo da mene ne očekuje povratak na posao u Agrokoru. Sporazumnim raskidom ugovora prestala je bilo kakva moja povezanost s Agrokorom, jer nisam dioničar, niti udjeličar, niti imam mogućnost povratka u kompaniju. Dakle, to su sve elementi koje bih ja još jedanput ponovio. Naglasio bih i kako se u iskazima navodi kako sam ja između ostalog govorio i kako bi netko reagirao ovisno o nekim mjerama. Zaista ne vidim utemeljenja u takvim navodima. Jer nisam siguran da bilo tko može poznavati drugu osobu da bi to znao o njoj.

Na poseban upit članice Povjerenstva Aleksandre Jozić Ileković zašto se nakon imenovanja za ministra financija, a vezano uz medijsko praćenje i reakcije na slučaj, u kojem se između ostalog tražila i moja ostavka, nisam javno očitovao zašto se ne izuzimam i zašto ostajem prisutan u procesu rješavanja krize, najveće krize, kako je guverner Vujčić rekao u zadnjih sto godina u Hrvatskoj, odgovaram kako sam na svakom radnom mjestu pa tako i u Agrokoru radio najbolje što znam svoj posao i trudio se ostvariti rezultate koji se od mene očekuju te da na rad u Agrokoru, kao i na sve ostale poslove u svom životu, gledam sa dobrim mislima. Što se tiče same činjenice prelaska ne znam jel tu još predviđen nekakav period hlađenja između angažmana u realnom sektoru i u politici, ali činjenica je da je jednostavno bilo tako da je Hrvatski sabor izglasao povjerenje Vladi premijera Oreškovića u kojoj sam ja bio ministar, što su po automatizmu slijedile druge okolnosti, a između ostalog i sporazum o raskidu ugovora. Tijekom tog razdoblja, a prije izbijanja krize, dakle govorimo o razdoblju 2016.g., bilo je nekoliko predmeta uključujući i spomenute kredite HBOR-a gdje sam se ja bez obzira na to sve skupa evidentno izuzeo. Kad pratim sve na koji način su išle kritike, optužbe i strelice prema meni, od toga da se moram izuzeti do toga da se ne smijem izuzeti. To su bile okolnosti koje u prijevodu znače što god ja napravio nije dobro. U skladu sa svim tim okolnostima i ja bih rekao imputiranim predumišljajima ja sam postupao kao ministar financija časno, pošteno, u skladu s načelima iz članka 5. ZSSI-a ali i nekim drugim načelima. na sastancima, ponovit ću, nisam ih ja sazivao, ja sam se odazivao na njih. Ja na sastancima nisam vodio glavnu ulogu, odgovarao sam na upite. U konačnici, ponovo ističem kako su nesonovani navodi da sam u procesu rješavanja krize bio kontakt osoba.

Ovaj Zapisnik je sastavni dio Zapisnika sa 30 sjednice Povjerenstva za odlučivanje o sukobu interesa održane dana 3. prosinca 2018.g.

\_\_\_\_\_\_\_\_\_\_\_\_\_\_\_\_\_\_\_\_

Zdravko Marić

Zapisnik sastavila:

Tajnica Povjerenstva: Predsjednica Povjerenstva:

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

Majda Uzelac Nataša Novaković